ddrg/super_eurlex huggingface dataset:
ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Απριλίου 1994 για την τροποποίηση της απόφασης 93/693/ΕΚ για την κατάρτιση καταλόγου των κέντρων συλλογής σπέρματος ορισμένων τρίτων χωρών τα οποία έχουν εγκριθεί για την εξαγωγή κατεψυγμένου σπέρματος οικοσίτων βοοειδών στην Κοινότητα (Κείμενο που παρουσιάζει ενδιαφέρον για τον ΕΟΧ) (94/214/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 88/407/ΕΟΚ της 14ης Ιουνίου 1988 του Συμβουλίου για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές κατεψυγμένου σπέρματος βοοειδών (1), όπως τροποποιήθηκε τελευταία από την οδηγία 93/60/ΕΟΚ (2), και ιδίως το άρθρο 9,

Εκτιμώντας:

ότι η απόφαση 93/693/ΕΚ της Επιτροπής (3) καθορίζει τον πίνακα των εγκεκριμένων κέντρων συλλογής σπέρματος ορισμένων τρίτων χωρών-

ότι οι αρμόδιες κτηνιατρικές υπηρεσίες της Σουηδίας διαβίβασαν τροποποιημένο κατάλογο των κέντρων συλλογής σπέρματος τα οποία έχουν εγκριθεί επίσημα για την εξαγωγή σπέρματος βοοειδών στην Κοινότητα-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο μέρος 4 "ΣΟΥΗΔΙΑ" του παραρτήματος της απόφασης 93/693/ΕΚ το ακόλουθο κέντρο συλλογής σπέρματος διαγράφεται:

"RABYVAGEN

24292 Hoerby

Εγκεκριμένος κωδικός: S.E.1."

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 13 Απριλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 194 της 22. 7. 1988, σ. 10.

(2) ΕΕ αριθ. L 186 της 28. 7. 1993, σ. 28.

(3) ΕΕ αριθ. L 320 της 22. 12. 1993, σ. 35.
ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Μαρτίου 1994 σχετικά με τη χρηματοδοτική εισφορά της Κοινότητας για την εξάλειψη της κλασικής πανώλους των χοίρων στο Βέλγιο (Τα κείμενα στην γαλλική κα ολλανδική γλώσσα είναι τα μόνα αυθεντικά) (94/190/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση του Συμβουλίου 90/424/ΕΟΚ σχετικά με ορισμένες δαπάνες στον κτηνοτροφικό τομέα (1), όπως τροποποιήθηκε τελευταία από την απόφαση της Επιτροπής 94/77/ΕΚ (2), και ιδίως το άρθρο 3,

Εκτιμώντας:

ότι στο Βέλγιο εμφανίστηκαν τον Οκτώβριο, Νοέμβριο και Δεκέμβριο του 1993 κρούσματα κλασικής πανώλους των χοίρων- ότι η εμφάνιση αυτής της ασθένειας αποτελεί σοβαρό κίνδυνο για τους χοίρους της Κοινότητας και ότι η Κοινότητα, για να βοηθήσει στην όσον το δυνατόν ταχύτερη εξάλειψη της ασθένειας, έχει τη δυνατότητα να αντισταθμίσει τις προκληθείσες απώλειες-

ότι, μόλις έγινε η επίσημη διάγνωση της κλασικής πανώλους των χοίρων, οι βελγικές αρχές έλαβαν τα κατάλληλα μέτρα τα οποία περιλαμβάνονται στα μέτρα που αναφέρονται στο άρθρο 3 παράγραφος 2 της απόφασης 90/424/ΕΟΚ του Συμβουλίου- ότι οι βελγικές αρχές κοινοποίησαν τα μέτρα αυτά-

ότι πληρούνται οι όροι για τη χρηματοδοτική συνδρομή της Κοινότητας-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το Βέλγιο μπορεί να λάβει τη χρηματοδοτική συνδρομή της Κοινότητας για τα κρούσματα της κλασικής πανώλους των χοίρων που εμφανίστηκαν τον Οκτώβριο, Νοέμβριο και Δεκέμβριο του 1993. Η χρηματοδοτική συνεισφορά της Κοινότητας είναι:

- 50 % των δαπανών που πραγματοποίησε το Βέλγιο για να αποζημιώσει τους ιδιοκτήτες για τη θανάτωση και ενδεχομένως την καταστροφή των χοίρων και των προϊόντων των χοίρων,

- 50 % των δαπανών που πραγματοποίησε το Βέλγιο για τον καθαρισμό, την απεντόμωση και την απολύμανση της εκμετάλλευσης και του εξοπλισμού της,

- 50 % των δαπανών που πραγματοποίησε το Βέλγιο για να αποζημιώσει τους ιδιοκτήτες για την καταστροφή των μολυσμένων ζωοτροφών και του μολυσμένου εξοπλισμού.

Άρθρο 2

Η χρηματοδοτική συμμετοχή της Κοινότητας χορηγείται μετά τη υποβολή των δικαιολογητικών εγγράφων.

Άρθρο 3

Η Επιτροπή παρακολουθεί την πορεία της ασθένειας και, εάν είναι αναγκαίο, λόγω της εξέλιξης της ασθένειας, εκδίδει νέα απόφαση σύμφωνα με τις διατάξεις του άρθρου 3 παράγραφος 4 της απόφασης 90/424/ΕΟΚ.

Άρθρο 4

Η παρούσα απόφαση απευθύνεται στο Βασίλειο του Βελγίου.

Βρυξέλλες, 18 Μαρτίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. L 36 της 8. 2. 1994, σ. 15.
ΑΠΟΦΑΣΗ ΤΗΣ ΕΠΙΤΡΟΠΗΣ της 15ης Μαρτίου 1994 σχετικά με τη σύναψη τριών διμερών συμφωνιών συνεργασίας μεταξύ της Ευρωπαϊκής Κοινότητας Ατομικής Ενέργειας και του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας για έρευνα και εκπαίδευση στο πεδίο της ραδιοπροστασίας (94/569/Ευρατόμ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101 παράγραφος 3,

Εκτιμώντας:

ότι οι συμφωνίες-πλαίσιο για επιστημονική και τεχνική συνεργασία μεταξύ των Ευρωπαϊκών Κοινοτήτων και του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας υπεγράφησαν αντιστοίχως στις 27 Ιουνίου 1986, στις 13 Ιανουαρίου 1986 και στις 8 Ιανουαρίου 1986-

ότι, με την απόφαση 91/626/Ευρατόμ (1), το Συμβούλιο ενέκρινε ειδικό πρόγραμμα έρευνας και εκπαίδευσης στο πεδίο της ασφάλειας στην πυρηνική σχάση (1990 έως 1994)-

ότι οι κυβερνήσεις της Νορβηγίας, της Σουηδίας και της Ελβετίας ζήτησαν να έχουν πλήρη συμμετοχή στον τομέα 1 του εν λόγω προγράμματος για την ασφάλεια στην πυρηνική σχάση-

ότι η Ευρωπαϊκή Κοινότητα και η Νορβηγία, η Σουηδία και η Ελβετία, αναμένουν την άντληση αμοιβαίου οφέλους από τη συνεργασία αυτή,

ΑΠΟΦΑΣΙΖΕΙ:

Άρθρο 1

Οι διμερείς συμφωνίες συνεργασίας μεταξύ της Ευρωπαϊκής Κοινότητας Ατομικής Ενέργειας και του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας για έρευνα και εκπαίδευση στο πεδίο της ακτινοπροστασίας, εγκρίνονται με την παρούσα απόφαση εξ ονόματος της Ευρωπαϊκής Κοινότητας Ατομικής Ενέργειας.

Τα κείμενα των συμφωνιών επισυνάπτονται στην παρούσα απόφαση.

Άρθρο 2

Ο Πρόεδρος της Επιτροπής εξουσιοδοτείται να ορίσει το πρόσωπο το οποίο θα είναι αρμόδιο να υπογράψει τις συμφωνίες συνεργασίας οι οποίες δεσμεύουν την Ευρωπαϊκή Κοινότητα Ατομικής Ενέργειας.

Βρυξέλλες, 15 Μαρτίου 1994.

Για την Επιτροπή

Ο Πρόεδρος

Jacques DELORS

(1) ΕΕ αριθ. L 336 της 7. 12. 1991, σ. 42.
ΑΠΟΦΑΣΗ ΤΟΥ ΣΥΜΒΟΥΛΙΟΥ της 7ης Μαρτίου 1994 που τροποποιεί την απόφαση 93/350/Ευρατόμ, ΕΚΑΧ, ΕΟΚ για την τροποποίηση της απόφασης 88/591/ΕΚΑΧ, ΕΟΚ, Ευρατόμ περί ιδρύσεως Πρωτοδικείου των Ευρωπαϊκών Κοινοτήτων (94/149/ΕΚΑΧ, ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψει την απόφαση 93/350/Ευρατόμ, ΕΚΑΧ, ΕΟΚ του Συμβουλίου της 8ης Ιουνίου 1993 για την τροποποίηση της απόφασης 88/591/ΕΚΑΧ, ΕΟΚ, Ευρατόμ περί ιδρύσεως Πρωτοδικείου των Ευρωπαϊκών Κοινοτήτων(1), και ιδίως το άρθρο 3,

Εκτιμώντας:

ότι, δυνάμει της απόφασης 88/591/ΕΚΑΧ, ΕΟΚ, Ευρατόμ (2), όπως τροποποιήθηκε, το Πρωτοδικείο είναι αρμόδιο για την εκδίκαση όλων σχεδών των προσφυγών που ασκούνται από φυσικά ή νομικά πρόσωπα-

ότι, όσον αφορά, ωστόσο, τα μέτρα εμπορικής άμυνας που λαμβάνονται σε περίπτωση ντάμπινγκ και επιδοτήσεων στα πλαίσια της εφαρμογής των συνθηκών για την ίδρυση της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας, η έναρξη ισχύος της απόφασης 93/350/Ευρατόμ, ΕΚΑΧ, ΕΟΚ, μετατέθηκε σε μεταγενέστερη ημερομηνία-

ότι, λαμβάνοντας υπόψη την εξέλιξη της κατάστασης από τότε, ενδείκνυται να καθοριστεί η ημερομηνία έναρξης ισχύος αυτού του τμήματος της προαναφερθείσας απόφασης,

ΑΠΟΦΑΣΙΖΕΙ:

Άρθρο 1

Στο άρθρο 3 της απόφασης 93/350/Ευρατόμ, ΕΚΑΧ, ΕΟΚ, η δεύτερη φράση αντικαθίσταται από το ακόλουθο κείμενο:

"Εντούτοις, όσον αφορά τις προσφυγές που ασκούνται από φυσικά ή νομικά πρόσωπα δυνάμει του άρθρου 33 δεύτερο εδάφιο, του άρθρου 35 και του άρθρου 40 πρώτο και δεύτερο εδάφιο της συνθήκης ΕΚΑΧ και που αφορούν πράξεις σχετικές με την εφαρμογή του άρθρου 74 της εν λόγω συνθήκης, καθώς και όσον αφορά τις προσφυγές που ασκούνται από φυσικά ή νομικά πρόσωπα δυνάμει του άρθρου 173 τέταρτο εδάφιο, του άρθρου 175 τρίτο εδάφιο και του άρθρου 178 της συνθήκης ΕΚ και που αφορούν μέτρα εμπορικής άμυνας, κατά την έννοια του άρθρου 113 της εν λόγω συνθήκης, λαμβανόμενα σε περιπτώσεις ντάμπινγκ και επιδοτήσεων, ως ημερομηνία έναρξης ισχύος της καθορίζεται η 15η Μαρτίου 1994."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 7 Μαρτίου 1994.

Για το Συμβούλιο

Ο Πρόεδρος

Θ. ΠΑΓΚΑΛΟΣ

(1) ΕΕ αριθ. L 144 της 16. 6. 1993, σ. 21.

(2) ΕΕ αριθ. L 319 της 25. 11. 1988, σ. 1.
ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Φεβρουαρίου 1994 σχετικά με την κοινοτική χρηματοδοτική ενίσχυση που χορηγείται στο κοινοτικό εργαστήριο αναφοράς για αναλύσεις και δοκιμασίες που έχουν ως αντικείμενο γάλα και προϊόντα γάλακτος (Laboratoire Central d'Hygiene Alimentaire, Παρίσι, Γαλλία) (Το κείμενο στη γαλλική γλώσσα είναι το μόνο αυθεντικό) (94/94/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (1), όπως τροποποιήθηκε από την απόφαση 93/439/ΕΟΚ της Επιτροπής (2), και ιδίως το άρθρο 28,

Εκτιμώντας:

ότι, σύμφωνα με το άρθρο 28 της οδηγίας 92/46/ΕΟΚ του Συμβουλίου (3), έχει ορισθεί ως εργαστήριο αναφοράς για αναλύσεις και δοκιμασίες που έχουν ως αντικείμενο γάλα και προϊόντα γάλακτος το Laboratoire Central d'Hygiene Alimentaire, Παρίσι, Γαλλία-

ότι όλες οι αρμοδιότητες και τα καθήκοντα του εργαστηρίου αναφοράς προσδιορίζονται στο παράρτημα Δ κεφάλαιο ΙΙ της οδηγίας 92/46/ΕΟΚ-

ότι, κατά συνέπεια, πρέπει να προβλεφθεί χορήγηση κοινοτικής χρημαδοτικής ενίσχυσης προς το κοινοτικό εργαστήριο αναφοράς για να είναι σε θέση να εκπληρώσει τις αρμοδιότητες και τα καθήκοντα που προβλέπονται σ' αυτήν την οδηγία-

ότι, σε ένα πρώτο στάδιο, η κοινοτική χρηματοδοτική ενίσχυση θα πρέπει να χορηγηθεί για χρονικό διάστημα ενός έτους- ότι θα ακολουθήσει επανεξέταση με σκοπό την παράταση πριν από τη λήξη της αρχικής περιόδου-

ότι σύμφωνα με το άρθρο 40 της απόφασης 90/424/ΕΟΚ οι έλεγχοι που προβλέπονται στα άρθρα 8 και 9 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 σχετικά με τη χρηματοδότηση της κοινής γεωργικής πολιτικής (4), όπως τροποποιήθηκε τελευταία από τον κανονισμό (ΕΟΚ) αριθ. 2048/88 (5), θα είναι υποχρεωτικοί- ότι θα πρέπει να προβλεφθούν ορισμένες ιδιαίτερες διατάξεις-

ότι τα μέτρα που προβλέπονται στην παρούσα οδηγία είναι σύμφωνα προς τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Κοινότητα χορηγεί χρηματοδοτική ενίσχυση στο εργοστάσιο αναφοράς που προβλέπεται στο παράρτημα Δ κεφάλαιο Ι της οδηγίας 92/46/ΕΟΚ μέχρι 100 000 Ecu κατ' ανώτατο όριο.

Άρθρο 2

1. Για την εκπλήρωση των στόχων του άρθρου 1, η Επιτροπή συνάπτει σύμβαση, εξ ονόματος της Ευρωπαϊκής Κοινότητας, με το εργαστήριο αναφοράς.

2. Ο Γενικός Διευθυντής της Γενικής Διεύθυνσης Γεωργίας εξουσιοδοτείται να υπογράψει τη σύμβαση εκ μέρους της Επιτροπής των Ευρωπαϊκών Κοινοτήτων.

3. Η σύμβαση για την οποία ο λόγος στην παράγραφο 1 είναι διαρκείας ενός έτους.

4. Η προβλεπόμενη στο άρθρο 1 χρηματοδοτική ενίσχυση καταβάλλεται στο εργαστήριο αναφοράς, σύμφωνα με τους όρους της σύμβασης που προβλέπονται στην παράγραφο 1.

Άρθρο 3

Η παρούσα απόφαση απευθύνεται στη Γαλλική Δημοκρατία.

Βρυξέλλες, 17 Φεβρουαρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. L 203 της 30. 6. 1993, σ. 34.

(3) ΕΕ αριθ. L 268 της 14. 9. 1992, σ. 1.

(4) ΕΕ αριθ. L 94 της 28. 4. 1970, σ. 13.

(5) ΕΕ αριθ. L 185 της 15. 7. 1988, σ. 1.
ΑΠΟΦΑΣΗ ΤΗΣ ΕΠΙΤΡΟΠΗΣ της 7ης Ιανουαρίου 1994 για την έγκριση του ετήσιου προγράμματος μέτρων που υπέβαλε η ελληνική κυβέρνηση το 1993 σχετικά με την αναδιάρθρωση του συστήματος των γεωργικών ερευνών στην Ελλάδα (Το κείμενο στην ελληνική γλώσσα είναι το μόνο αυθεντικό) (94/32/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 85/360/ΕΟΚ του Συμβουλίου της 16ης Ιουλίου 1985 σχετικά με την αναδιάρθρωση του συστήματος των γεωργικών ερευνών στην Ελλάδα (1), όπως τροποποιήθηκε τελευταία από την απόφαση 92/582/ΕΟΚ (2), και ιδίως το άρθρο 4,

Εκτιμώντας:

ότι, σύμφωνα με το άρθρο 4 παράγραφος 1 της εν λόγω απόφασης, η ελληνική κυβέρνηση υπέβαλε το ετήσιο πρόγραμμα μέτρων που περιλαμβάνει:

- την έκθεση επί της εμπειρίας που αποκτήθηκε κατά την εφαρμογή τοου προγράμματος το προηγούμενο έτος (έτος 1992),

- το πρόγραμμα μέτρων που προβλέπονται για το επόμενο έτος (έτος 1994)-

ότι το πρόγραμμα που υποβλήθηκε είναι σε θέση να εξασφαλίσει την επίτευξη του στόχου που είχε τεθεί, δηλαδή την καθιέρωση στην Ελλάδα ενός συστήματος στατιστικών ερευνών στο γεωργικό τομέα που θα ικανοποιεί τις κοινοτικές απαιτήσεις όσον αφορά τη στατιστική πληροφόρηση στον τομέα αυτόν-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόμιμης Επιτροπής Γεωργικών Στατιστικών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται το ετήσιο πρόγραμμα μέτρων που υπέβαλε η ελληνική κυβέρνηση το 1993 όσον αφορά την αναδιάρθρωση του συστήματος των γεωργικών ερευνών στην Ελλάδα.

Άρθρο 2

Η παρούσα απόφαση απευθύνεται στην Ελληνική Δημοκρατία.

Βρυξέλλες, 7 Ιανουαρίου 1994.

Για την Επιτροπή

Henning CHRISTOPHERSEN

Αντιπρόεδρος

(1) ΕΕ αριθ. L 191 της 23. 7. 1985, σ. 53.

(2) ΕΕ αριθ. L 394 της 31. 12. 1992, σ. 28.
ΑΠΟΦΑΣΗ ΤΟΥ ΣΥΜΒΟΥΛΙΟΥ της 2ας Δεκεμβρίου 1993 σχετικά με την κύρωση της τροποποίησης του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος (94/68/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130Σ παράγραφος 1, σε συνδυασμό με το άρθρο 228 παράγραφος 3 πρώτο εδάφιο,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3)

Εκτιμώντας:

ότι η Κοινότητα, λόγω των ευθυνών της στους τομείς του περιβάλλοντος, ενέκρινε, με την απόφαση 88/540/ΕΟΚ (4), τη σύμβαση της Βιέννης για την προστασία της στιβάδας του όζοντος και το πρωτόκολλο του Μόντρεαλ σχετικά με τις ουσίες που καταστρέφουν τη στιβάδα του όζοντος, και επεκύρωσε την πρώτη τροποποίηση του πρωτοκόλλου αυτού με την απόφαση 91/690/ΕΟΚ (5)-

ότι τα πλέον πρόσφατα επιστημονικά στοιχεία δείχνουν ότι για την επαρκή προστασία της στιβάδας του όζοντος απαιτείται υψηλότερος βαθμός ελέγχου των χλωροφθορανθράκων, των halons, του τετραχλωράνθρακα και του 1,1,1-τριχλωροαιθανίου απ' ό,τι προβλέπεται από το πρωτόκολλο του Μόντρεαλ όπως τροποποιήθηκε το 1990- ότι τα στοιχεία αυτά δείχνουν ότι πρέπει να επιβληθούν πρόσθετοι έλεγχοι για το μεθυλοβρωμίδιο, τους υδροβρωμοφθοράνθρακες και τους υδροχλωροφθοράνθρακες-

ότι η δεύτερη τροποποίηση και οι προσαρμογές του πρωτοκόλλου του Μόντρεαλ για την εφαρμογή αυτών των ελέγχων έχουν υιοθετηθεί στην Κοπεγχάγη το Νοέμβριο του 1992, και μόνον η τροποποίηση πρέπει να εγκριθεί- ότι η Κοινότητα πρέπει να εγκρίνει αυτή την τροποποίηση-

ότι, ιδιαιτέρως, είναι αναγκαίο για την Κοινότητα και για όλα τα κράτη μέλη να εγκρίνουν τη δεύτερη τροποποίηση του πρωτοκόλλου του Μόντρεαλ επειδή ορισμένες από τις διατάξεις του είναι δυνατό να εφαρμοστούν μόνον εφόσον εγκριθούν από την Κοινότητα και όλα τα κράτη μέλη-

ότι για να τηρηθούν όλες οι υποχρεώσεις που προβλέπονται από τη δεύτερη τροποποίηση είναι επίσης απαραίτητο να έχει εγκριθεί από όλα τα κράτη μέλη,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η δεύτερη τροποποίηση του πρωτοκόλλου του Μόντρεαλ σχετικά με τις ουσίες που καταστρέφουν τη στιβάδα του όζοντος, όπως έγινε αποδεκτή στην Κοπεγχάγη, εγκρίνεται με την παρούσα απόφαση εξ ονόματος της Επιτροπής.

Το κείμενο της τροποποίησης παρατίθεται ως παράρτημα στην παρούσα απόφαση.

Άρθρο 2

Ο Πρόεδρος του Συμβουλίου καταθέτει το έγγραφο έγκρισης της δεύτερης τροποποίησης εξ ονόματος της Επιτροπής στο Γενικό Γραμματέα των Ηνωμένων Εθνών σύμφωνα με το άρθρο 13 της σύμβασης της Βιέννης, σε συνδυασμό με το άρθρο 3 της δεύτερης τροποποίησης του πρωτοκόλλου του Μόντρεαλ.

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες, 2 Δεκεμβρίου 1993.

Για το Συμβούλιο

Ο Πρόεδρος

Μ. DE GALAN

(1) ΕΕ αριθ. C 103 της 14. 4. 1993, σ. 18.(2) ΕΕ αιρθ. C 268 της 4. 10. 1993, σ. 191.(3) ΕΕ αριθ. C 201 της 26. 7. 1993, σ. 8.(4) ΕΕ αριθ. L 297 της 31. 10. 1988, σ. 8.(5) ΕΕ αριθ. L 377 της 31. 12. 1991, σ. 28.
ΑΠΟΦΑΣΗ ΤΟΥ ΣΥΜΒΟΥΛΙΟΥ της 20ής Δεκεμβρίου 1993 για τη σύναψη πρόσθετου πρωτοκόλλου της ενδιάμεσης συμφωνίας για το εμπόριο και εμπορικά θέματα μεταξύ της Ευτωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Βουλγαρίας, αφετέρου, και της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου (94/49/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113 σε συνδυασμό με το άρθρο 228 παράγραφος 2,

τα συμπεράσματα του Ευρωπαϊκού Συμβουλίου της Κοπεγχάγης, της 21ης και 22ας Ιουνίου 1993,

την πρόταση της Επιτροπής,

Εκτιμώντας:

ότι η Επιτροπή διαπραγματεύτηκε εξ ονόματος των Κοινοτήτων πρόσθετο πρωτόκολλο της ενδιάμεσης συμφωνίας για το εμπόριο και εμπορικά θέματα και της ευρωπαϊκής συμφωνίας με τη Δημοκρατία της Βουλγαρίας-

ότι θα πρέπει να εγκριθεί αυτό το πρόσθετο πρωτόκολλο,

ΑΠΟΦΑΣΙΖΕΙ:

Άρθρο 1

Το πρόσθετο πρωτόκολλο της ενδιάμεσης συμφωνίας για το εμπόριο και εμπορικά θέματα μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Βουλγαρίας, αφετέρου, και της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, εγκρίνεται εξ ονόματος της Ευρωπαϊκής Κοινότητας.

Το κείμενο του πρόσθετου πρωτοκόλλου επισυνάπτεται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει το πρόσθετο πρωτόκολλο δεσμεύοντας την Ευρωπαϊκή Κοινότητα.

Ο Πρόεδρος του Συμβουλίου πραγματοποιεί την κοινοποίηση που προβλέπεται στο άρθρο 8 του πρόσθετου πρωτοκόλλου εξ ονόματος της Ευρωπαϊκής Κοινότητας.

Βρυξέλλες, 20 Δεκεμβρίου 1993.

Για το Συμβούλιο

Ο Πρόεδρος

W. CLAES
Διορθωτικό στην απόφαση 94/728/ΕΚ, Ευρατόμ του Συμβουλίου, της 31ης Οκτωβρίου 1994, για το σύστημα των ιδίων πόρων των Ευρωπαϊκών Κοινοτήτων

(Επίσημη Εφημερίδα των Ευρωπαϊκών Κοινοτήτων L 293 της 12ης Νοεμβρίου 1994)

Σελίδα 12, άρθρο 4, σημείο 2, τρίτη γραμμή:

αντί: "... στοιχεία α), β) και ζ) ..."

διάβαζε: "... στοιχεία α), β) και γ) ...".
Αριθ.L155/82 ΕπίσημηΕφημερίδατωνΕυρωπαϊκώνΚοινοτήτων 26.6.93
ΑΠΟΦΑΣΗΤΟΥΕΥΡΩΠΑΪΚΟΥ ΚΟΙΝΟΒΟΥΛΙΟΥ
της22αςΑπριλίου1993
μετηνοποίαχορηγείταιαπαλλαγήστηνΕπιτροπήγιατηδημοσιονομική διαχείρισητου
πέμπτουΕυρωπαϊκούΤαμείουΑνάπτυξηςγιατοοικονομικόέτος1991
(93/367/EOK)
ΤΟΕΥΡΩΠΑΪΚΟ ΚΟΙΝΟΒΟΥΛΙΟ ,
—έχονταςυπόψητησυνθήκηγιατηνίδρυσητηςΕυρωπαϊκήςΟικονομικήςΚοινότητας,
—έχονταςυπόψητηδεύτερησύμβασηΑΚΕ-ΕΟΚ('),
—έχονταςυπόψητουςδημοσιονομικούς ισολογισμούςκαιτουςλογαριασμούςδιαχείρισης
τουπέμπτου,έκτουκαιέβδομουΕυρωπαϊκούΤαμείουΑνάπτυξηςγιατοοικονομικόέτος
1991[COM(92)0256],
—έχονταςυπόψητηνέκθεσητουΕλεγκτικούΣυνεδρίουγιατοοικονομικόέτος1991,καθώς
καιτιςαπαντήσειςτωνθεσμικώνοργάνων(2),
—έχονταςυπόψητησύστασητουΣυμβουλίουτης15ηςΜαρτίου1993(C3-0133/93)(3),
—έχονταςυπόψητηνέκθεσητηςεπιτροπήςελέγχουτουπροϋπολογισμού καιτηγνωμοδό­
τησητηςεπιτροπήςανάπτυξηςκαισυνεργασίας(A3-0094/93),
1.ΧορηγείαπαλλαγήστηνΕπιτροπήγιατηδημοσιονομική διαχείρισητουπέμπτουΕυρω­
παϊκούΤαμείουΑνάπτυξηςγιατοοικονομικόέτος1991επίτηβάσειτωνακόλουθων
ποσών:
—ετήσιεςδαπάνες:136419243,92Ecu.
2.Διατυπώνειτιςπαρατηρήσειςτουστοψήφισμαπουσυνοδεύειτηνπαρούσααπόφαση.
3.ΑναθέτειστονΠρόεδρότουναδιαβιβάσειτηνπαρούσααπόφασηκαθώςκαιτοψήφισμα
πουπεριλαμβάνειτιςπαρατηρήσειςτουΣώματοςστηνΕπιτροπή,τοΣυμβούλιο,τοΕλεγ­
κτικόΣυνέδριοκαιτηνΕυρωπαϊκήΤράπεζαΕπενδύσεωνκαιναμεριμνήσειγιατηδημο­
σίευσήτουςστηνΕπίσημηΕφημερίδατωνΕυρωπαϊκώνΚοινοτήτων(σειράL).
Στρασβούργο ,22Απριλίου1993.
OΓενικόςΓραμματέας
EnricoVINCIOΠρόεδρος
EgonKLEPSCH
(')ΕΕαριθ.L347της22.12.1980,σ.1.0ΕΕαριθ.C330της15.12.1992,σ.1.
(3)ΕΕαριθ.L69της20.3.1993,σ.39.
ΑΠΟΦΑΣΗ ΤΗΣ ΕΠΙΤΡΟΠΗΣ της 30ής Ιουνίου 1993 περί τροποποίησης της απόφασης 90/424/ΕΟΚ του Συμβουλίου σχετικά με ορισμένες δαπάνες στον κτηνιατρικό τομέα όσον αφορά την κλασική πανώλη των χοίρων

(93/439/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (1), όπως τροποποιήθηκε τελευταία από την οδηγία 92/119/ΕΟΚ (2), και ιδίως το άρθρο 5 παράγραφος 2,

Εκτιμώντας:

ότι η κλασική πανώλη των χοίρων υπόκειται σε γνωστοποίηση σύμφωνα με τις διατάξεις του άρθρου 1 της οδηγίας 82/894/ΕΟΚ του Συμβουλίου της 21ης Δεκεμβρίου 1982 σχετικά με τη γνωστοποίηση των νόσων που πλήττουν τα ζώα στην Κοινότητα (3), όπως τροποποιήθηκε από την απόφαση 92/450/ΕΟΚ της Επιτροπής (4)-

ότι με την απόφαση 80/1096/ΕΟΚ του Συμβουλίου (5), όπως τροποποιήθηκε τελευταία από την απόφαση 91/686/ΕΟΚ (6), έχουν ληφθεί κοινοτικά χρηματοδοτικά μέτρα για την εξάλειψη της κλασικής πανώλης των χοίρων-

ότι η χρηματοδοτική συμμετοχή της Κοινότητας σύμφωνα με τις διατάξεις της εν λόγω απόφασης πρόκειται να περιοριστεί σε όσα μέτρα θα έχουν υλοποιηθεί πριν από την 1η Ιουλίου 1992-

ότι, με τα μέτρα που εφαρμόζονται για την εξάλειψη της κλασικής πανώλης των χοίρων, έχει βελτιωθεί η υγειονομική κατάσταση των χοίρων στο έδαφος της Κοινότητας-

ότι, λαμβάνοντας υπόψη τις εν λόγω εξελίξεις, είναι αναγκαίο να εφαρμοστούν μέτρα κατεπείγοντος χαρακτήρα σε περίπτωση εκδήλωσης κρουσμάτων της κλασικής πανώλης των χοίρων και, κατά συνέπεια, να προστεθεί η κλασική πανώλη των χοίρων στον κατάλογο των νόσων οι οποίες απαριθμούνται στο άρθρο 3 παράγραφος 1 της απόφασης 90/424/ΕΟΚ-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η ακόλουθη περίπτωση τίθεται στο άρθρο 3 παράγραφος 1 της απόφασης 90/424/ΕΟΚ:

"Κλασική πανώλη των χοίρων".

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 30 Ιουνίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. L 62 της 15. 3. 1993, σ. 69.

(3) ΕΕ αριθ. L 378 της 31. 12. 1982, σ. 58.

(4) ΕΕ αριθ. L 248 της 28. 8. 1992, σ. 77.

(5) ΕΕ αριθ. L 325 της 1. 12. 1980, σ. 5.

(6) ΕΕ αριθ. L 377 της 31. 12. 1991, σ. 15.